Krejcir-saak: Valke-hoë vas | Maroela Media
Die beampte is Dinsdagoggend omstreeks 08:00 in die Oos-Rand aangekeer, berig EWN.
Die polisie het vroeër berigte afgemaak dat hoërang-polisiebeamptes by Krejcir se saak betrokke is.
Krejcir is Vrydag in hegtenis geneem op aanklagte van ontvoering en aanranding met doel om ernstig te beseer in verband met 'n voorval wat in Junie plaasgevind het.
Paul Ramaloko, 'n woordvoerder van die Valke, het gesê die inhegtenisname hou slegs verband met Krejcir se ontvoeringsaak en hou nie verband met beweringe dat Krejcir Vrydag ná sy inhegtenisname glo aangerand is nie. Hy het gesê die moontlikheid bestaan dat meer inhegtenisnemings kan volg.
The New Age-koerant het Dinsdag berig dat verskeie hoërang-polisiebeamptes vandag in hegtenis geneem kan word, nadat hulle glo sensitiewe inligting aan Krejcir verskaf het en hom probeer beskerm het van die ondersoek teen hom en 'n medebeskuldigde, Desai Lupondo. Maar Soloman Makgale, 'n polisiewoordvoerder, het aan EWN gesê dit is net spekulasie.